19 žonow w jednym Trabanće 601 – tónle nowy rekord chcychu dźensa w Zwickauwje nastajić. 1976 bě w telewizijnym wusyłanju „Außenseiter – Spitzenreiter“ 17 wosobow do tajkeho awta zalězło. 18 žonow rejwanskeho towarstwa w braniborskim Altlandsbergu je rekord z lěta 2019 přetrjechiło. Mjetarki Zwickauskeho mustwa BSV chcychu jón dźensa do domizny Trabanta wróćić. Akciju chcedźa filmisce dokumentować a Institutej za rekordy předpołožić.
Zo by morjenje třoch ludźi přiznał, je muž na samym wuchodźe Ruskeje cyły tydźeń na přichodnu policajsku stražu nóžkował, dokelž njebě tam žanych busowych abo železniskich zwiskow. We wsy Ochotsku wón policistam rjekny, zo je pjany najprjedy znateho a po tym dwě žonje zatřělił. Muža, kiž dźěła na dospołnje wotležanej farmje w lěsu, nablaku zajachu.
Berlin/Róžant (SN/JaW). Wjacore projekty za změnu struktury w Hornjej Łužicy su dalši zadźěwk přewinyli. Z cyłkownje 54 projektow, kotrež je Zwjazk nětko w Berlinje přizwolił, je 17 direktnje z Hornjej Łužicu zwjazanych.
Berlin (dpa/SN). Zwjazkowy strowotniski minister Jens Spahn móhł sej předstajić, dźěłodawarjam prawo dać so přistajenych prašeć, hač su přećiwo koronawirusej šćěpjeni. W tymle prašenju wón runje ze sobu wojuje, rjekny Spahn wčera wječor w sćelaku ARD. W hosćencach wšak to hižo činja, wón zwurazni. Zwjazkowe zjednoćenstwo dźěłodawarjow Němskeje bě Spahna k tomu namołwjało, zo móhli firmy wotpowědne škitne naprawy w zawodach organizować.
Lindner čaka na poskitk
Berlin (dpa/SN). Předsyda FDP Christian Lindner ma knježerstwowy zwjazk z SPD a Zelenymi po wólbach za „teoretisku konstrukciju, wo kotrejž so wjele rěči“. Wón widźi „lědma praktiske zhromadnosće z SPD a Zelenymi“, rjekny Lindner dźensa w sćelaku RTL. Hladajo na kanclerskeju kandidatow SPD Olafa Scholza a Zelenych Annalenu Baerbock wón praji: „Pobrachuje mi fantazija, što chcyłoj Scholz a Baerbock FDP poskićić.“ Zhromadnosće z kandidatom unije Arminom Laschetom su „najwjetše“.
Dźěło Greenpeace wuzběhnyła
Kabul/Washington (dpa/SN). Z cofnjenjom poslednich wojakow z Kabulskeho lětanišća su USA wojerske zasadźenje w Afghanistanje po nimale 20 lětach zakónčili. „Sym tu, zo bych kónc cofnjenja z Afghanistana wozjewił“, rjekny ameriski general Kenneth McKenzie, nawoda centralneho komanda, na internetnej konferency žurnalistam. Tak skónči so tež wojerska akcija k ewakuowanju Američanow, zwjazkarjow a za škitom pytacych. Poslednje wojerske lětadło USA je mjeńšinu do połnocy z Kabulskeho lětanišća wotlećało. Prezident USA Joe Biden bě tónle termin wukazał.
Militantno-islamscy talibanojo, kiž běchu móc w kraju přewzali, swjeća cofnjenje wukrajnych wojakow jako dobyće. Kaž rěčnik talibanow Sabiullah Mudshahid wčera twitterowaše, „je Afghanistan nětko dospołnu njewotwisnosć docpěł. Dwaceći lět trajace wobsadźenje Afghanistana přez USA a NATO je so dźensa wječor skónčiło. Bóh je wulki.“
Drježdźany (dpa/SN). Po šěsć tydźenjach lětnich prózdnin zahaji so přichodnu póndźelu, 6. septembra, za něhdźe 494 000 šulerkow a šulerjow nowe wučbne lěto. Wone steji dale w znamjenju koronawirusa. Za karantenu, testowanje a dalše wobmjezowanja płaća wosebite prawidła. Korony dla je Sakska nowy wukaz za šule schwaliła.
Hinak hač loni płaći wotnětka zaso šulska winowatosć. Dźěći doma wuwučować je jenož hišće z lěkarskim atestom móžno. Noworjadowanje předwidźi prezencnu wučbu, njewotwisnje wot aktualneje incidency. Šule zawrěć njeje hižo předwidźane. Kultusowy minister Christian Piwarz (CDU) ma Saksku za nowe lěto derje přihotowanu a skedźbnja na wobšěrne móžnosće testowanja, na šćěpjenje dorosćenych a na móžne šćěpjenje dźěći, kotrež su starše hač dwanaće lět. Wobmjezowanja šulskeje wučby maja hakle płaćić, je-li strowotniski system znowa přećeženy.
Berlin (dpa/SN). Z pjatnaćedypkowym planom chce CDU wuwiće wobnowjomnych energijow pospěšić. Po informacijach dpa je stronski prezidij wčera w Berlinje koncept schwalił, kotryž je na to wusměrjeny, ručež móžno milinowu potrjebu Němskeje stoprocentnje z wobnowjomnymi energijemi kryć. Přetrjeba miliny přez hospodarstwo a priwatne domjacnosće budźe w přichodźe jasnje přiběrać, w mjenowanym planje rěka. „Tale milina dyrbi skutkowna, regeneratiwna a wobnowjomna – a nimo toho za přetrjebarjow a předewzaća tuńša hač dźensniša milina być.“
CDU chce nimo toho „načolne městno“ na polu technologije docpěć, wužiwaneje za zdobywanje energije ze słónca, wětřika, biopłuna, zemskeje ćopłoty a wodźika. Dale zasadźa so za to, zo hodźitej so wobnowjomna energija kaž tež jeje składowanje bjez běrokratije a wotedawkow zmóžnić. Tež popłatk za wobnowjomne energije dyrbja po nahledźe strony křesćanskich demokratow wotstronić. Planowany je spěchowanski program za twar solarnych připrawow a milinowych wětrnikow.
szl_Latn szl_Latn szl_Latn pol_Latn bos_Latn slk_Latn szl_Latn ces_Latn bos_Latn szl_Latn szl_Latn szl_Latn szl_Latn